1Imo nasi Kristusat meedaha im lam meit iba ahamte faasi vahokehe im debu zoho lam abo im ozom beeda lam imo teohet vaitoi esu faodase. Imo gi fa im bisi teuda ad iuba modesuhuda vi tau ozodume ozobohudedase. Imo nasi im ahamte nehi vahokedam im nim vausi vou esuse. Uho faina meedam bak vi meedume fa Alati vaitesu labaha bohu vuusdam bak lam meit uba neha, “Ame faina meedam bak lam voedume fa ahu neà bak vàmadi fa Ala bake tu vuzehedale,” lahame meia ahamte vahokedam im ame. 2Labi laha, “Boz neàdese,” lahame meia vuu valo baptislem bak modeo, Yahudi damat ibi iho vaot itatam bak modeo, meia ahamte vahokedam im ame. Labi laha eeda labe, “Alam Aha Nutabe Neàna meia vizi im nidi nim modese,” lahame gagu fi hasi esulo modem di labe am anekehà amait mei ohu laba odosu gagu meedam bak ahamte gagu vahokedam im ame. Labi laha Alat ba diamut dam elodahada zi fat ahededume usnadam bak meia ahamte vahokedam im ame. Labi laha Alat Aho dam faina meedam dam laba gi labaha beodam bohu meedam bak meia ahamte vahokedam im ame. Labihasu meia ahamte vahokedam im ahebu neàta neàt. Lahana akati fa ame vahokehe im debu zoho lam amu vahoke. Labi ba neo vi vahoke. Imo im lada lam nasi vausi vou esu fa im bisi teuda ad iuba modesuhuda fa faasi vi tau ozodume ozobohudedase. 3Alat iba uledi gagomeam làhà iho ame im bisi ad iuba modesuhuda lam dam bake vahokeda tame. 4Eho gi neham bak ozome uba labi gagoho bak. Iho meit amu Kristus bake tu vuzehi meedamda meida nibe vedi ahit mu voomeam làhà ba meit fa ame da laba vi vahokedume modi ame da lam aho faina meedam bak lam fa voou fa vei neàdi vàmadem vabiem bak. Neham labe labihaha bak. Ame dam lam amu fako aibu bak lam Alat modi fa fako fi gatei fauha neàdi ame im imbona ozobohudehe bak ame. Labi laha Alat Aho ame dam laba ozahit faobekesi im neà bak tau meedaha bak ame. Labi laha Alam Aha Nutabe Neàna labe ame dam laba modi vizi teudi meedam bak ame. 5Labi laha ame dam labe neha, “Alat vameadaha im abo neàte,” lahame ozobohudi vou baedaha bak ame. Labi laha Alat ba diamut bak fa gàhàdi Aho dam ahebu vuusu im vahokedam bak imbodem di lam Aho bak niba nasi ame im feàna fet vouhodam bak lam ame dam labe laha tau aadume ozobohudehe bak ame. 6Labihasu ame im zi ahebu damat ozobohunàme vedi iho amu Kristus bake tu vuzehedaha bak lam mu voedameam làhà ba meit fa ame dam laba vi vahokedume modi ame dam labe iho faina meedam bak lam fa voedume fa ahu neà bak vàmadem vabilehe bak. Neham labe labiham vabilehe bak. Ame dam labe iho Kristus ahit mu voedaha labe dam ihimo iba it vàhàdem bak vabili meedam bak. Ame dam labe iho vedi gi dam amuda labe iho Alam Adat Yesus mu voou damat ve ut tetehesuhunaso laba esu paku dou eloho bak lam gi fa neo gagu paku dou fa vousai dam dua bak labe fa aasdume feàtàdahit modi fa ladem bak behàsdemna ozomom bak. 7Eho etei lab vameadaha dam lam eho gi fa iho bak niba modem bake vàlu uba nehi vouhodalo mozo. Dat naedat am na utoho soali àm bak laba abaa biteme auvamoholi bak bedi modi na soaedam bak lam iho ozoha, Alat ame bak laba neha, “Bak laba na neàna usidale,” lahame gagu ulooho labe ame bak lam na neàna usidam bak. 8Lahana ame bak laba sibeti alihoso fainabuti usidameam làhà iho ozom, ame bak lam gi voou tatbulemna modem bak. Bak lada lam Alat gi, “Seee. Bak lam na àmda a usidamule,” lahame gagu ulooho bak. Abo gi ba vuat usime falavai setem baket modem bak. Ame dam Kristus bake ahit mu vooho dam lam bak eho ba gagohoda lamti ulohote. 9Ebe eho deelehe dam oa, eho etei uba lab vameadaha im lam labihasu gagohonàme ba uba vi ozome vàlu vameadam imot modem vabak. Um eho bak ba gagohoda lamti uloho vabak. Ubu uho meedam bak lam iho ozom, um gi im neàna meedam damat modem bak. Iho gi nehi tu vi ozodam bak. “Alat uba soat vausu fa vei neàdedahemu uho gi ame bak labe neà bak vi vouhodam bak,” lahame im ahulat tu vi ozodam bak am bak. 10Neham labe im ahulat labihasu vi ozodam bak. Ibi iho vou baedam Ala lam ba im kibuna meedam vaba gi im vamdesu meedam Alat meedam bak. Gi labihasu meedam Alat modem labe im Abada uho meedam bak lam Am ba fa vabilem vabak. Labi laha uho neha, “Iho Ala bake deelem bak lam Am biem bake im ibi iho meedam bak nim Alat fà aame ozobohudese,” lahame uho Alam damalehe dam laba abo umti vahi Kristus bake tu vuzehi meedam dam totbaho laba uho tau vabiedam bak lam abo amu mode. Labi ba neo vi modida. Uho labihasu lab meedam bak bohu lam Am laha ba fa vabilem vaba abo ozobohudi bohulali vi ozodam bak. 11Labihamta labiha. Lahana bisi ibi iho uba fet gagu esuhu im gi neham bak. Ubu uho umti vahi Kristus bake tu vuzehi meedam dam totbaho laba uho lab deeli tau vabiedam bak lam uho a voomule. Uho gi labaha bohu keàtet vuusu vou meedume eloi novale. Uho lab meedam bak lam gi labihasu labaha bohu vuusu meedume eloi novameam làhà uho amu neha, “Alat iba ba nehada tame,” lahame ubu uho ahulat nasi lab tu vi ozodam bak lam modi fa imbodem bak am tame. 12Uho ba Alam im aim di ba a ulaihàbuli odohalehebeat meedamule. Gi dam Ala bake tu vuzehi meedam dam labe iho neha, “ ‘Alat iba im nehasu meeda tame,’ lahame Alat fet vameadume esuhu im lam imbode tame,” lahame ibi iho ahulat nasi lab tu vuzehi laha vi vou faodam bak bohu vuusu meedam damti ulohona meedale. 13Uho nasi aham di iube Alat Abraham bake nehi fet gagu vàmadi esuhu im lam vi ozodamale. Alat neha, “Em amta nim. Em abo oba im neà bakta vou meedume bohulale tame. Obo oho ba vou faat ladam dam debu lam Eho modi duale tame,” lahame labihasu fet gagu vàmadi esuhu di labe, “Am abo imbote,” lahame vi gagu faa fegube vàmadi esuhu bak. Aho, “Abrahamat fa Aba Aho gagoho im laba tu vuzehese,” lahame labihaha bak. Aho vi gagu faa fegube vàmadi esuhu di lam, “Amat Aba bisi vafozi vousahela?” lahame vi ozosome modeha ame da amomoi vi ozome gagom biehemu Aho gi Aba naedate it gagu faa fegube vàmadi esuhu bak. 15Labi fet gagu vàmadi esu neàdehezobe Abraham gi ame bak lam, “Alat fa modi imbode tame,” lahame tu laha vou faodume modeha ame bak lam ab imbodeham bak. 16Uho iho bak damat meedam bak nim laha vi ozomale. Im bak dam nim iho meit fet gagu vàmadi esum im meia gagom di abo neo vi gagu faa fegube vàmadi esum meo damat modem bak. Ame da labe aho vi gagu faa fegube vàmadi esum di ee abada gagom vaba gi dam ee feàda vi gagu vàmadi esum bak. “Aho giomim gagoha,” lahame damat ba daetesum vabak laba ozome dam ee feàda vi gagu faa fegube vàmadi esum bak. 17Alat laha labihaha bak. Alat Aho aham di iube Abraham ame. Labi im dam bada nibe iho Abrahamat amu Ala bake tu vuzehi meedaha bak lamti uloholi iho Kristus bake tu vuzehi meedam dam ame. Labihasu Alat Aho iba fet ozome vàmadi esuhu im gagoho di lam iho im ahu nehasu ozo, “Alat ba Aba Aho fet ozome vàmadi gagu esuhu im lam Aho ba faatoi veimdem vabak,” laham bak laba iho tu betea vou faodam bake Aho ahit ee Abada vi gagu faa fegube vàmadi esuhu bak. 18Labiha labe iho ozom, Alat Aba Aho fet gagu vàmadi esuhu im lam Am ba vagedam Alat modem vabak. Labi laha Aho neo ee Abada neo vi gagu faa fegube vàmadi esuhu bak lam Am ba laha vagem vab Alat modem bak. Aho vagem vab Alat modem labe iho ozom, ame im behàsu lam ba faatoi veimdem biem imot modem bak. Abo gi labaha bohu modesuhuna modem bak. Labihàmu Alat Aba Aho modehe bak behàsu labet modi iho Aba Aho amu fet gagu vàmadi esuhu bak lam, “Aho iba soat vausu fa vei neàdeda tame,” laham bak lam iho tu vi ozodam dam nibe im ahu ab modi vabededume teudeham bak. 19“Iho Yesus bake tu vuzehi meedam labe Alat iba soat vausu fa vei neàdeda tame,” lahame ibi iho lab tu vi ozodam bak lam gi ihe feàna kapal duzulo modem di labe visoi nom voou asimbuli duzumna jangkarti uloho bak. Ame bak lam gi neha: “ ‘Alat iba ame neà bak meeda tame,’ lahame Aho fet vameadume esuhu bak lam ba imbodem bak,” lahame im ahu ad nibe teudi ba nigom vaba gi labaha bohu tu vi ozodam bohu meedam bak am bak. Neham labe labihaha bak. Ibi iho tu vuzeheda Yesus labe Aho iba tohe duzulo nasi asum ahoba iuba Am Ai Ala bake laha bak. Abo Israel dam vuusdam tohedatebo labe aho aham di iube Ala Bake Vou Baedam Bake Teohet Mome Fa Faatoiam Num labe Bisi Fiham Zoho laba olelo modem di sue tamzohobuna doni tetehesu sue lam ogizi olem bakti ulohona modehe bak. Neham bak. Yesus nasi le duzuhu labe im ba Ala bake le lafum di ba na aumna vabak. Am abo iba ozome Ala bake tau meedam Tohedateboli gi labaha bohu modesuhuda modem bak. Abo gi dat ahamda Melkisedek modem bakti ulohona modehe bak.
ace_Latn